Document ID: 32011D0337

DEĊIŻJONI TAL-KUMMISSJONI
tad-9 ta’ Ġunju 2011
dwar l-istabbiliment tal-kriterji ekoloġiċi għall-għoti tal-Ekotikketta tal-UE għall-Kompjuters Personali
(notifikata bid-dokument numru C(2011) 3737)
(Test b’relevanza għaż-ŻEE)
(2011/337/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (1), u b’mod partikolari l-Artikolu 8(2) tiegħu,
Wara li kkonsultat lill-Bord tal-Ekotikkettar tal-Unjoni Ewropea,
Billi:
(1)
Skont ir-Regolament (KE) Nru 66/2010, l-Ekotikketta tal-UE tista’ tingħata lil dawk il-prodotti b’impatt ambjentali mnaqqas tul iċ-ċiklu kollu ta’ ħajjithom.
(2)
Ir-Regolament (KE) Nru 66/2010 jipprovdi li kriterji speċifiċi tal-Ekotikketta tal-UE għandhom ikunu stabbiliti skont il-gruppi tal-prodotti.
(3)
Id-Deċiżjoni tal-Kummissjoni 2001/686/KE (2) stabbilixxiet kriterji ekoloġiċi u r-rekwiżiti ta’ valutazzjoni u verifika relatati għall-kompjuters personali. Wara l-analiżi tal-kriterji stabbiliti f’dik id-Deċiżjoni, id-Deċiżjoni tal-Kummissjoni 2005/341/KE (3) stabbilixxiet kriterji riveduti li huma validi sat-30 ta’ Ġunju 2011.
(4)
Dawk il-kriterji ġew analizzati aktar fid-dawl tal-iżviluppi teknoloġiċi. Barra dan, fl-2006, ġie konkluż il-ftehim bejn il-Gvern tal-Istati Uniti tal-Amerika u l-Komunità Ewropea (minn hawn ‘il quddiem: il-Ftehim), approvat bid-Deċiżjoni tal-Kunsill 2006/1005/KE (4), kif emendata bid-Deċiżjoni 2010/C 186/1 tat-12 ta’ Awwissu 2009 tal-Entitajiet tal-ġestjoni skont il-Ftehim bejn il-Gvern tal-Istati Uniti tal-Amerika u l-Komunità Ewropea dwar il-koordinazzjoni tal-programmi tat-tikkettar tal-effiċjenza fl-użu tal-enerġija għal tagħmir tal-uffiċċji rigward ir-reviżjoni tal-ispeċifikazzjonijiet tal-kompjuter fl-Anness C, il-parti VIII, għall-Ftehim (minn hawn ‘il quddiem “Energy Star v5.0”) (5), li jistabbilixxi l-kriterji għall-Energy Star.
(5)
Dawk il-kriterji l-ġodda, kif ukoll ir-rekwiżiti ta’ valutazzjoni u verifika relatati, għandhom ikunu validi għal tliet snin mid-data tal-adozzjoni ta’ din id-Deċiżjoni.
(6)
Id-Deċiżjoni 2005/341/KE għandha tiġi sostitwita għal raġunijiet ta’ ċarezza.
(7)
Għandu jkun hemm perjodu tranżizzjonali għall-produtturi li l-prodotti tagħhom ingħataw l-Ekotikketta għall-kompjuters personali abbażi tal-kriterji stabbiliti fid-Deċiżjoni 2005/341/KE, sabiex ikollhom żmien suffiċjenti biex jadattaw il-prodotti tagħhom biex jikkonformaw mal-kriterji u r-rekwiżiti riveduti. Il-produtturi għandhom jitħallew ukoll jissottomettu applikazzjonijiet abbażi tal-kriterji stabbiliti fid-Deċiżjoni 2005/341/KE jew fuq il-kriterji stabbiliti f’din id-Deċiżjon sa ma tiskadi l-validità ta’ dik id-Deċiżjoni.
(8)
Il-miżuri pprovduti f’din id-Deċiżjoni huma skont l-opinjoni tal-Kumitat stabbilit bl-Artiklu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
Il-grupp tal-prodotti “Kompjuters Personali” għandu jinkludi: Kompjuters desktop, kompjuters desktop integrati, Thin clients, Displejs u Tastieri (bħala oġġett indipendenti) kif iddefinit fl-Artikolu 2.
Kompjuters notebook, Servers ta’ skala żgħira, Workstations, gaming consoles u frejms tar-ritratti diġitali ma għandhomx jitqiesu bħala kompjuters personali għall-finijiet ta’ din id-Deċiżjoni.
Artikolu 2
Għall-finijiet ta’ din id-Deċiżjoni, għandhom japplikaw id-definizzjonijiet li ġejjin:
(1)
“Kompjuter” tfisser apparat li jwettaq operazzjonijiet loġiċi u li jipproċessa dejta, li kapaċi juża apparat ta’ input u displejs tal-kompjuter, u jinkludi unità ċentrali tal-ipproċessar (CPU) biex twettaq operazzjonijiet. Għall-finijiet ta’ din id-Deċiżjoni, il-kompjuters għandhom jinkludu biss unitajiet stazzjonarji, inklużi kompjuters desktop u thin clients.
Jekk kompjuter, meta jintbagħat, ikun jinkludi moniter, tastiera jew kwalunkwe apparat ieħor ta’ input dawn ukoll għandhom ikunu konformi mal-kriterji. It-tastieri u d-displejs jistgħu japplikaw ukoll bħala oġġett indipendenti.
(2)
“Displej tal-kompjuter” tfisser skrin tad-displej u l-elettronika assoċjata miegħu integrati fi struttura unika jew fi ħdan l-istruttura tal-kompjuter (eż. kompjuter desktop integrat), li jkun kapaċi juri informazzjoni ta’ output minn kompjuter permezz ta’ input wieħed jew iktar, bħall-VGA, DVI, Port ta’ Displej, u/jew IEEE 1394. Eżempji ta’ teknoloġiji ta’ displej tal-kompjuter huma t-tubu tar-raġġi katodiċi (cathode-ray tube, CRT) u d-displej tal-kristalli likwidi (liquid crystal display, LCD).
(3)
“Tastiera” tfisser apparat ta’ input ta’ dejta li juża arranġament ta’ buttuni li jistgħu jingħafsu u li jistgħu jintużaw biex tiddaħħal dejta distinta f’kompjuter.
(4)
“Provvista tal-Enerġija Esterna” tfisser komponent inkluż fi struttura fiżika magħluqa separata li jkun estern għall-istruttura li tintegra l-kompjuter u ddisinjat biex jibdel il-vultaġġ ta’ linja ta’ kurrent alternanti (AC) mill-mejn għal vultaġġ(i) iktar baxx(i) ta’ kurrent dirett (DC) sabiex jipprovdi sors ta’ enerġija għall-kompjuter. Provvista tal-enerġija esterna għandha titqabbad mal-kompjuter permezz ta’ konnessjoni elettrika, kejbil, kord male/female li tista’ titneħħa/jista’ jitneħħa jew b’wajer iebes jew permezz ta’ tip ta’ wajering ieħor.
(5)
“Provvista tal-Enerġija Interna” tfisser komponent intern għall-istruttura li tintegra l-kompjuter u ddisinjat biex jibdel vultaġġ AC mill-mejn għal vultaġġ(i) DC biex jipprovdi enerġija lill-komponenti tal-kompjuter sabiex jipprovdi sors ta’ enerġija għall-kompjuter. Għall-finijiet ta’ din id-definizzjoni, provvista tal-enerġija interna għandha tkun tinsab ġewwa l-istruttura li tintegra l-kompjuter iżda għandha tkun separata mill-bord prinċipali tal-kompjuter. Il-provvista tal-enerġija għandha tikkonnettja mal-mejn permezz ta’ kejbil uniku mingħajr ċirkwiterija intermedja bejn il-provvista tal-enerġija u l-enerġija mill-mejn. Barra minn hekk, il-konnessjonijiet tal-enerġija kollha mill-provvista tal-enerġija għall-komponenti tal-kompjuter, bl-eċċezzjoni ta’ konnessjoni DC għal displej ta’ kompjuter f’Kompjuter Desktop Integrat, għandhom ikunu jinsabu ġewwa l-istruttura li tintegra l-kompjuter (jiġifieri ma jkun hemm l-ebda kejbils esterni mill-provvista tal-enerġija għall-kompjuter jew komponenti individwali). Konvertituri Interni DC għal DC użati biex jibdlu vultaġġ uniku DC minn provvista tal-enerġija esterna f’vultaġġi multipli għall-użu mill-kompjuter mhumiex ikkunsidrati bħala provvisti interni tal-enerġija.
(6)
“Kompjuter Desktop” tfisser kompjuter fejn l-unità prinċipali hija intenzjonata li tkun tinsab f’post permanenti, ħafna drabi fuq skrivanija jew mal-art. Id-desktops mhumiex imfasslin biex jinġarru u jużaw displej tal-kompjuter, tastiera u maws esterni. Id-desktops huma ddisinjati għal firxa wiesgħa ta’ applikazzjonijiet fid-dar u fl-uffiċċju.
(7)
“Kompjuter Desktop”Integrat tfisser sistema ta’ desktop fejn il-kompjuter u d-displej tal-kompjuter jaħdmu bħala unità unika li tirċievi l-enerġija AC tagħha permezz ta’ kejbil uniku. Kompjuters desktop integrati jiġu f’waħda minn żewġ forom possibbli: (1) sistema fejn id-displej tal-kompjuter u l-kompjuter huma fiżikament ikkombinati f’unità unika; jew (2) sistema li tiġi ppakkjata bħala sistema unika fejn id-displej tal-kompjuter ikun seperat iżda mqabbad max-xażi ewlieni permezz ta’ kord tal-elettriku DC u kemm il-kompjuter kif ukoll id-displej tal-kompjuter jieħdu l-enerġija minn provvista tal-enerġija unika. Bħala subsett ta’ kompjuters desktop, kompjuters desktop integrati huma normalment iddisinjati biex jipprovdu funzjonalità simili bħas-sistemi desktop.
(8)
“Thin Client” tfisser kompjuter b’sors ta’ enerġija indipendenti u li jiddependi fuq konnessjoni għal riżorsi remoti ta’ informatika sabiex jikseb funzjonalità primarja. L-informatika ewlenija (eż., eżekuzzjoni ta’ programm, ħażna ta’ dejta, interazzjoni ma’ riżorsi oħra tal-Internet, eċċ.) isseħħ bl-użu ta’ riżorsi remoti ta’ informatika. Thin Clients koperti b’din id-definizzjoni huma limitati għal apparat mingħajr l-ebda midja ta’ ħażna rotazzjonali integrali għall-kompjuter. L-unità prinċipali tat-Thin Client koperta b’din d-definizzjoni għandha tkun intenzjonata sabiex titpoġġa f’post permanenti (eż. fuq skrivanija) u mhux biex tinġarr.
(9)
“Unità ta’ Proċessar” ta’ Grafika Distinta (Graphics Processing Unit, GPU): Proċessur tal-grafika b’interfaċċja ta’ kontrollur ta’ memorja lokali u memorja lokali, speċifika għall-grafika.
Artikolu 3
Sabiex jingħata l-Ekotikketta tal-UE skont ir-Regolament (KE) Nru 66/2010, oġġett li huwa sors ta’ dawl għandu jaqa’ fi ħdan il-grupp tal-prodotti “Kompjuters Personali” kif iddefinit fl-Artikolu 1 ta’ din id-Deċiżjoni u għandu jikkonforma mal-kriterji ekoloġiċi kif ukoll mar-rekwiżiti ta’ valutazzjoni u verifika relatati stabbiliti fl-Anness għal din id-Deċiżjoni.
Artikolu 4
Il-kriterji għall-grupp tal-prodotti “Kompjuters Personali” kif ukoll ir-rekwiżiti ta’ valutazzjoni u verifika relatati, għandhom ikunu validi għal tliet snin mid-data tal-adozzjoni ta’ din id-Deċiżjoni.
Artikolu 5
Għal finijiet amministrattivi, in-numru tal-kodiċi assenjat lill-grupp tal-prodotti “Kompjuters Personali” għandu jkun “013”.
Artikolu 6
Id-Deċiżjoni 2005/341/KE hija rrevokata.
Artikolu 7
1. B’deroga mill-Artikolu 6, l-applikazzjonijiet għall-Ekotikketta tal-UE għall-prodotti li jaqgħu fi ħdan il-grupp tal-prodotti “Kompjuters Personali” sottomessi qabel id-data tal-adozzjoni ta’ din id-Deċiżjoni għandhom jiġu evalwati skont il-kundizzjonijiet stabbiliti fid-Deċiżjoni 2005/341/KE.
2. L-applikazzjonijiet għall-Ekotikketta tal-UE għal prodotti li jaqgħu fi ħdan il-grupp tal-prodotti “Kompjuters Personali” sottomessi mid-data tal-adozzjoni ta’ din id-Deċiżjoni iżda sa mhux aktar tard mit-30 ta’ Ġunju 2011, jistgħu jkunu bbażati jew fuq il-kriterji stabbiliti fid-Deċiżjoni 2005/341/KE jew fuq il-kriterji stabbiliti f’din id-Deċiżjoni.
Dawk l-applikazzjonijiet għandhom jiġu evalwati skont il-kriterji li huma bbażati fuqhom.
3. Fejn l-Ekotikketta tal-UE tingħata abbażi ta’ applikazzjoni evalwata skont il-kriterji stabbiliti fid-Deċiżjoni 2005/341/KE, dik l-Ekotikketta tal-UE tista’ tintuża għal 12-il xahar mid-data tal-adozzjoni ta’ dik id-Deċiżjoni.
Artikolu 8
Din id-Deċiżjoni hija indirizzata lill-Istati Membri.
Magħmul fi Brussell, id-9 ta’ Ġunju 2011.

Labels: 12
3
20